Ja estan disponibles les bases de la XI Biennal de Pintura “Ciutat de Carcaixent”
13 de juny de 2023

Carcaixent

L’Ajuntament de Carcaixent, amb la col·laboració de l’Associació Pictòrica i Cultural de Carcaixent, ha convocat la XI Edició de la Biennal de Pintura, amb la intenció de donar rellevància a les diferents propostes artístiques que des de diferents àmbits de la pintura es desenvolupen arreu de l’estat espanyol. Tal i com s'ha mostrat al llarg de les deu edicions celebrades anteriorment, el certamen ha esdevingut un referent estatal com ho demostra la qualitat de les obres presentades per artistes de diversa procedència i estil pictòric.

El termini de recepció d’obres serà del 26 al 30 de juny de 2023, en horari d’11:00 a 14:00 hores i de 18:00 a 21:00 hores. Les obres seran lliurades personalment o remeses per agència de transport, degudament identificades amb la fitxa tècnica que s’adjunta a la documentació (annex I), amb una fotocòpia del DNI, i un breu currículum de la persona autora de l’obra a la següent adreça:

Sala d’Exposicions Municipal Paulino Peris.

C/ Sant Llorenç 1, 46740 Carcaixent (València).

S’estableix un únic premi de 3.000 € al millor treball pictòric que, junt amb la resta d’obres seleccionades, seran exposades al públic del 6 al 16 d’octubre de 2023 en la Sala Sant Llorenç.

Esta serà la onzena edició d’un certamen biennal que compta amb una gran acollida per part d’artistes procedents de tot l’Estat espanyol des que va començar el 2002. El concurs està obert a qualsevol tècnica i estil i les dimensions màximes dels treballs han de ser 180x180cm. Les bases íntegres es poden consultar en el document adjunt.

El premi serà lliurat a la persona guanyadora el dia 6 d’octubre a les 19:00 hores en l’acte públic d’inauguració de l’exposició.